Til Landbrugsstyrelsen

Landbrugsstotte-geodata@lbst.dk

j.nr 24-2225-000022

att. Mette Fischmann

 11. juli 2024

**Høringssvar på udkast til Vejledning om obligatoriske målrettede efterafgrøder 2024 fra SEGES Innovation**

SEGES Innovation har følgende bemærkninger til vejledningen:

**Afsnit 2.1, side 6**

Det bør fremgå mere tydeligt hvordan kravet skal beregnes for landbrugsbedrifter der har marker i 2 eller flere kystvandoplande. Gerne angivet med et eksempel som fx:

*Et landbrug på 300 ha, har marker i 2 forskellige kystvandoplande. I kystvandopland 1 er der et obligatorisk krav på 35 pct. og i kystvandopland 2 er der ikke obligatorisk krav.*

*Kravet til ha obligatoriske efterafgrøder beregnes ud fra efterafgrødegrundarealet for de marker der er beliggende i det enkelte kystvandopland og som bedriften råder over pr. 31. juli 2024.*

*Markerne der er beliggende i kystvandopland 1 har et efterafgrødegrundareal på 100 ha, dvs. kravet til obligatoriske målrettede efterafgrøder i kystvandopland 1 er på 35 ha. Det vil sige, der skal etableres 35 ha efterafgrøder eller tilsvarende alternativer til efterafgrøder på de marker der er placeret i kystvandopland 1.Der er ikke krav til obligatoriske målrettede efterafgrøder i kystvandopland 2*.

**Afsnit 3.1, side 8**

Henvis gerne til afsnit 4.1 i fht. krav og frister – særligt i fht. såfrist for de forskellige arter.

**Afsnit 3.2, side 9, sidste afsnit**

Teksten ”Sidst i september genberegnes GKEA-skemaet…..kan dette udløse en manuel sagsbehandling”.

SEGES Innovation går ud fra, at det ikke har betydning for denne data-overførsel, at den anmeldte afgrødekode i FS og GKEA ikke er ens, men at det alene er et tjek for overlap mellem anmeldte efterafgrøder og alternativer til de forskellige typer af efterafgrødekrav. Der kan være flere årsager til at afgrødekoden ikke er ens i FS og GKEA, og dette skal derfor ikke udløse en manuel sagsbehandling.

SEGES Innovation vil også gerne anmode Landbrugsstyrelsen om, at beregningen af eftervirkning af både de obligatoriske målrettede efterafgrøder og de frivillige målrettede efterafgrøder fremgår af GKEA pr. 1. februar. Som det er nu, så beregnes eftervirkningen først når tilskuddet for de frivillige målrettede efterafgrøder er udbetalt, hvilket sker løbende fra januar og frem (status pr. 1. juli er at 6 landbrugere mangler tilskudsudbetalingen), og det vil sige at landbruger ikke i alle tilfælde kan få beregnet en korrekt kvælstofkvote forud for udbringning i marken. Såfremt tilskuddet ikke er udbetalt før 1. februar, bør eftervirkningen beregnes på baggrund af tilsagnsarealet.

**Afsnit 4.4, side 11**

Tilføj tekst i forhold til græsudlæg anvendt til at opfylde 80 pct-kravet i kvægundtagelsen.

**Afsnit 6 + 6.1, side 16**

Der er indsat en ny tabel 4, for dækningsgrad for græsudlæg i majs.

Der mangler note i fht. \*.

Det bør i denne note fremgå hvordan procentsatsen gælder såfremt der er sået græsudlæg i imellem så-rækkerne og ikke på hele arealet.

Teksten i afsnit 6.1 skal vist ændres, som følge af den nye tabel 4.

**Bilag 1**

Rigtig fint, at der både fremgår procent efterafgrødekrav samt restindsats i ha i tabellen.

Venlig hilsen

Marianne Haugaard-Christensen

Landskonsulent

Planter & Miljø

+45 3092 1716
mhg@seges.dk